b'\n_START_ARTICLE_\nChristian Lehmann Pagh\n_START_PARAGRAPH_\nChristian Lehmann Pagh (17. januar 1841 i Fredericia \xe2\x80\x93 8. april 1912 i Bogense) var en dansk kancellir\xc3\xa5d, bogtrykker og politiker._NEWLINE_Pagh var uddannet bogtrykker og blev derefter tilknyttet Fredericia Avis. Han grundlagde i 1865 Bogense Avis, som han drev frem til 1904. Fra 1869 til 1912 sad han i Bogense Byr\xc3\xa5d, og i 1902 blev han medlem af Landstinget, som han fra 1904 og frem til 1912 var formand for, valgt for partiet H\xc3\xb8jre._NEWLINE_Udover sit politiske virke havde Pagh flere bestyrelsesposter, bl.a. som n\xc3\xa6stformand i H\xc3\xa5ndv\xc3\xa6rksr\xc3\xa5det, Arbejdsgivernes Ulykkesforsikring, F\xc3\xa6llesrepr\xc3\xa6sentationen for dansk Industri og Haandv\xc3\xa6rk og Teknologisk Institut, formand for Dansk Provinsbogtrykkerforening og for K\xc3\xb8bstadsforeningen, sidstn\xc3\xa6vnte fra 1909. Han var desuden medstifter af Nordfynske og Nordvestfynske Jernbaner, ligesom han var primus motor i etableringen af Varelotteriet, hvor han ogs\xc3\xa5 var bestyrelsesmedlem, og Teknologisk Institut._NEWLINE_Han var formand for Bogense Banks repr\xc3\xa6sentantskab og for Bogense tekniske Skoles bestyrelse, medlem af Odense Amts skoler\xc3\xa5d, i bestyrelsen for Nordisk Forening til \xc3\xb8konomisk Samarbejde og medlem af Toldr\xc3\xa5det fra 1910_NEWLINE_1. april 1912 blev han som den sidste i Danmark udn\xc3\xa6vnt til etatsr\xc3\xa5d. Han var ogs\xc3\xa5 Ridder af Dannebrog og Dannebrogsmand._NEWLINE_Han var gift med Ida Elisabeth Pagh, f\xc3\xb8dt Michelsen (d\xc3\xb8d 1908).'